SKRIFTLIG FORESPØRGSEL E-2178/02

af Jan Wiersma (PSE) til Kommissionen

(18. juli 2002)

Om: Svig med bankkort i Nederlandene

Den 17. november 1998 vedtog Europa-Parlamentet en beslutning(1), hvori Kommissionen opfordredes til via love eller andre foranstaltninger at sikre, at der skete en betydelig forøgelse af sikkerheden ved brugen af bank- og kreditkort.

Parlamentet foreslog i den forbindelse bl.a.:

- at man indfører magnetbånd med elektronisk vandmærke eller en elektronisk chip og indehaverens foto på kortet som sikkerhedsstandard,

- at man hurtigst muligt gør det obligatorisk at benytte biometriske kendetegn.

I de seneste dage har der i Nederlandene været en række stort anlagte tilfælde af svig med bank- og kreditkort, som afslørede, at de data, der var oplagret på kortene, var beskyttet i utilstrækkelig grad.

Kan Kommissionen derfor oplyse:

1. Hvor mange tilfælde af svig af denne art forekommer der hvert år i EU?

2. Hvilke skridt har Kommissionen taget for at omsætte Parlamentets henstillinger vedrørende større sikkerhed ved brugen af bank- og kreditkort til konkrete foranstaltninger?

3. Hvilke hindringer står der i vejen for at øge sikkerheden ved brugen af bank- og kreditkort?

4. Vil den nu på kort sigt forelægge Parlamentet de nødvendige forslag på dette område?

(1) Beslutning om Kommissionens meddelelse til Europa-Parlamentet, Rådet, Den Europæiske Centralbank og Det Økonomiske og Sociale Udvalg Rammer for en aktion vedrørende bekæmpelse af svig og forfalskning i forbindelse med andre betalingsmidler end kontanter dok. A4-0396/1998 (EFT C 379 af 7.12.1998, s. 5).

Svar afgivet på Kommissionens vegne af Frederik Bolkestein

(11. oktober 2002)

1. Kommissionen har ingen præcise statistiske data over det nuværende omfang af svig med kreditkort i EU. I Kommissionens handlingsplan til forebyggelse af svig(1) oplyses det, at der i 2000 var blevet svindlet for 600 mio. EUR i EU, når alle typer betalingskort medregnes (ca. 0,07 % af omsætningen med betalingskort).

2. Som følge af Europa-Parlamentets beslutning tager Kommissionen skridt til at forbedre sikkerheden ved betalingstransaktioner. For at forebygge svig og forfalskning i forbindelse med ikke-kontantbetalinger vedtog Kommissionen i februar 2001 en treårig handlingsplan til forebyggelse af svig, der er baseret på et partnerskab mellem de berørte. Den omfatter fem hovedområder og 11 hovedforanstaltninger, som Kommissionen og andre skal iværksætte. Forbedringer af sikkerheden har førsteprioritet i handlingsplanen.

Der finder regelmæssigt drøftelser sted om sikkerhedsspørgsmål, herunder om situationen med hensyn til overgangen til chipkort i EU, på møderne i ekspertgruppen for forebyggelse af svig i EU og styringsgruppen for gennemførelse af handlingsplanen vedrørende forebyggelse af svig.

Kommissionen har for nylig iværksat en undersøgelse med henblik på at foretage en objektiv vurdering af sikkerheden ved elektroniske fjernbetalinger (f.eks. pengeoverførsler, fjernbetaling med kort og betalinger over mobiltelefoner) på det indre marked. Undersøgelsen er blevet iværksat, og de endelige resultater forventes at foreligge ved udgangen af 2002.

Kommissionen vil i 2003 afholde en konference om sikkerheden ved betalinger på det indre marked med henblik på at forbedre informationen om sikkerheden ved moderne betalingsmidler og -systemer.

3. Betalingskortordninger, pengeinstitutter og detailforhandlere gør en betydelig indsats for at sikre, at der i 2005 er indført chipkort i alle EU-lande. Der skal udstedes et stort antal kort, og udstyr (terminaler, pengeautomater etc.) skal udskiftes eller ændres. Det er nødvendigt, at alle berørte parter støtter processen, hvis man skal komme uden om eventuelle forbehold og hindringer.

4. Ved udgangen af 2003 vil Kommissionen rapportere om de fremskridt, der er sket i medfør af handlingsplanen til forebyggelse af svig, og om nødvendigt foreslå yderligere foranstaltninger.

(1) Meddelelse fra Kommissionen om forebyggelse af svig og forfalskning i forbindelse med andre betalingsmidler end kontanter, KOM(2001) 11 endelig udg. af 9.2.2001.